Investicinis gyvybės draudimas ar ETF: ką rinktis?

Vienas dažniausių klausimų, kurį girdžiu iš žmonių, jau turinčių santaupų — „kodėl man mokėti už investicinį gyvybės draudimą (toliau — IGD), jei galiu tiesiog pats nusipirkti ETF ir sutaupyti mokesčius?" Klausimas logiškas, ir dažnu atveju grynai skaičiais žiūrint, savarankiškas investavimas atrodo pigiau. Bet realybėje sprendimas priklauso ne tik nuo mokesčių lentelės — priklauso ir nuo to, kaip tu pats elgsiesi per 15-20 metų, kai rinkos kris 30 proc., o gyvenimas mestelės netikėtų iššūkių. Pabandysiu palyginti abu kelius sąžiningai, be vieno ar kito produkto reklamos.

Mokesčiai — kur ETF turi realų pranašumą

Savarankiškas investavimas per ETF paprastai turi mažesnius metinius valdymo mokesčius — kalbame apie skirtumą tarp maždaug 0,1-0,3 proc. (ETF valdymo mokestis) ir didesnių IGD administravimo bei fondų valdymo mokesčių kartu. Grynai skaičiuojant ilguoju laikotarpiu, šis skirtumas gali sudaryti nemažą sumą sukauptame kapitale. Tai realus ETF pranašumas, kurio nevertėtų nuvertinti.

GPM lengvata ir deklaravimas — čia IGD atsiima taškus

Investuojant per IGD ir išlaikius sutartį bent 10 metų, sukauptoms lėšoms nebetaikomas GPM (gyventojų pajamų mokestis) — tai reali, apčiuopiama nauda, kurios savarankiškame investavime tiesiog nėra: ten GPM mokamas visada, nepriklausomai nuo laikotarpio. Papildomai, investuojant per IGD, nereikia kasmet pildyti VMI deklaracijos — priešingai nei investicinę sąskaitą, kurią reikia deklaruoti kiekvienais metais, sekant kiekvieną pirkimą/pardavimą, dividendą ir jų mokestinį rezultatą. Žmogui, kuris nenori kasmet gaišti laiko buhalterijai ar samdyti apskaitininko, tai realus patogumas.

Draudiminė apsauga — kodėl nereikia liesti kapitalo

Čia dažnai pamirštamas, bet svarbus skirtumas. IGD atveju, ištikus nelaimei, ligai ar traumai, išmoka mokama iš draudimo bendrovės rezervų — ne iš tavo sukauptos investicijos. Tai reiškia, kad įvykus nenumatytam atvejui, nereikia parduoti dalies savo portfelio (galbūt pačiu blogiausiu, rinkai krentant, momentu), kad gautum pinigų gydymuisi ar pragyvenimui. Investuojant savarankiškai per ETF, tokios integruotos apsaugos nėra — jei prireikia pinigų nelaimės atveju, vienintelis šaltinis yra pats portfelis, kurį tuomet gali tekti parduoti nepalankiu metu.

Svarbiausias, bet dažniausiai pamirštamas veiksnys — tu pats

Skaičiai popieriuje — viena, o realus elgesys per 15-20 metų — visai kas kita. Verta sąžiningai savęs paklausti:

Ar tikrai pirksi ETF disciplinuotai, kiekvieną mėnesį, nepriklausomai nuo nuotaikos ar aplinkybių, ar greičiau kartais praleisi mėnesį, kitą, o po metų visai pamirši?

Kaip elgsiesi, kai rinka per kelis mėnesius nukris 30-40 proc.? Ar išlaikysi ramybę ir tęsi investavimą, ar paniškai parduosi būtent blogiausiu momentu, kaip elgiasi dauguma pradedančiųjų investuotojų?

Ar turi pakankamai savidiscipliną valdyti investicijas be jokios išorinės struktūros, ar tau reikalinga sistema, kuri „už tave" palaiko reguliarumą?

Tai nėra retoriniai klausimai — realybėje būtent emocinis elgesys per rinkos svyravimus lemia galutinį rezultatą dažniau nei kelių dešimtųjų procento mokesčių skirtumas. IGD sutartis savo struktūra priverčia laikytis disciplinos — su savarankišku investavimu visa atsakomybė ir savikontrolė gula tik ant tavo pečių.

Kaip sumokėti IGD įmokas per savo UAB ir sutaupyti mokesčius

Jei dirbi per savo UAB arba esi įmonės vadovas/akcininkas, yra dar vienas būdas efektyviai naudotis IGD — įmokas gali mokėti pati įmonė, o ne tu asmeniškai iš jau apmokestinto atlyginimo.

Kaip tai veikia: įmonė gali mokėti gyvybės draudimo įmokas darbuotojo naudai, iki 25 proc. nuo su darbo santykiais susijusių metinių pajamų. Tokiu atveju šios įmokos:

Neapmokestinamos GPM (gyventojų pajamų mokesčiu),

Neskaičiuojamos nuo jų ir Sodros (VSD bei PSD) įmokos,

su sąlyga, kad sutartis yra ilgalaikė — ne trumpesnė kaip 10 metų, arba numatanti išmoką apdraustajam sulaukus pensinio amžiaus.

Praktiškai tai reiškia: vietoj to, kad pirmiausia išsimokėtum sau atlyginimą (nuo kurio nuskaičiuojami visi mokesčiai), o tik tada iš likusios sumos asmeniškai mokėtum IGD įmokas, gali nukreipti dalį įmonės lėšų tiesiai į draudimo sutartį — apeidamas tą tarpinį apmokestinimo etapą. Tai reikšmingas skirtumas verslo savininkams, ieškantiems efektyvesnio būdo kaupti asmeninį turtą per įmonę.

Svarbu: nutraukus sutartį anksčiau nei po 10 metų, ši mokestinė nauda prarandama ir gali tekti sumokėti mokesčius atgaline data. Taip pat verta žinoti, kad 25 proc. riba yra bendra — į ją įskaičiuojamos ir kitos panašios naudos (pvz., papildomas sveikatos draudimas), todėl bendrą sumą verta suplanuoti kartu su buhalteriu.

Šaltinis: https://www.vmi.lt/evmi/gyvybės-draudimo-išmokų-įmokų-apmokestinimas3

Nėra vieno teisingo atsakymo visiems. Jei esi drausmingas, mokesčių jautrumas tau svarbiausias, o papildoma draudiminė apsauga jau turima kitur — savarankiškas ETF investavimas gali būti racionalesnis pasirinkimas. Jei vertini paprastumą, integruotą apsaugą ir žinai, kad tau reikalinga struktūra, padedanti išlaikyti discipliną ilgą laiką — IGD gali būti tinkamesnis. Geriausia — nesirinkti aklai, o pasižiūrėti į savo konkrečią situaciją. Mielai padėsiu tai įvertinti individualiai.

www.arnaskislauskas.lt

Kas yra investicinis gyvybės draudimas ?